RESOLUCIÓN do 6 de marzo de 2009, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do convenio colectivo para o persoal laboral do sindicato nacional de CC.OO. de Galicia.
CONSELLERÍA DE TRABALLO — III. OUTRAS DISPOSICIÓNS — 15/04/2009

Visto o texto do convenio colectivo para o persoal laboral do sindicato nacional de CC.OO. de Galicia, que se subscribiu con data do 16 de febreiro de 2009, entre a dirección do sindicato e a representación dos traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
A Dirección Xeral de Relacións Laborais
ACORDA:
Primeiro.-Ordenar a inscrición do referido convenio colectivo no rexistro xeral de convenios desta dirección xeral, con notificación á comisión negociadora.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 6 de marzo de 2009.
Pilar Cancela Rodríguez
Directora xeral de Relacións Laborais
ANEXO
Convenio colectivo para o persoal do sindicato nacional
de CC.OO. de Galicia
Anos 2005-2009
Capítulo I
Ámbito, vixencia e denuncia
Artigo 1º.-Ámbito persoal, funcional e territorial.
a) Este convenio será aplicable a todo o persoal asalariado que preste servizos retribuídos en virtude da relación laboral común por conta e baixo a dependencia do Sindicato Nacional de Comisións Obreiras (CC.OO.) de Galicia nos diversos centros que existan ou poidan crearse durante a súa vixencia dentro do territorio da Comunidade Autónoma de Galicia.
b) Quedan excluídas expresamente del todas as persoas cunha relación que derive da elección ou designación polo congreso, consello ou órgano respectivo para a realización de tarefas sindicais, baixo a denominación de sindicalistas, adxuntos sindicais, colaboradores sindicais ou similares.
c) O persoal contratado sobre a base de convenios de colaboración, contratos programa, subvencións finalistas ou semellantes réxese por este convenio, agás nos extremos que determinen as bases da respectiva convocatoria de convenio, contrato programa ou subvención.
Artigo 2º.-Vixencia, duración e denuncia.
Este convenio entrará en vigor o 1-1-2005, independentemente da súa publicación no Diario Oficial de Galicia (DOG), e terá unha duración de cinco anos; expirará, polo tanto, o 31-12-2009.
Este convenio queda denunciado automaticamente dous meses antes da súa finalización. Mentres non se produza o asinamento dun novo, este manterá a súa vixencia.
Artigo 3º.-Vinculación á totalidade.
As condicións pactadas constitúen un todo orgánico indivisible e, para os efectos da súa aplicación práctica, serán consideradas globalmente.
Artigo 4º.-Normativa aplicable e supletoria.
Todas as materias que son obxecto de regulación neste convenio substitúen as disposicións pactadas con anterioridade. Para o non previsto, rexerá o disposto no Estatuto dos traballadores (ET) e demais normas legais e regulamentadas que conformen a lexislación vixente, sen que en ningún caso ningún traballador ou traballadora poida verse prexudicado.
Non obstante, todos aqueles conceptos retributivos que se viñesen percibindo e que non aparezan recollidos neste convenio se respectarán como complemento persoal transitorio que será absorbido polos incrementos retributivos derivados de futuras revisións salariais.
Capítulo II
Retribucións
Artigo 5º.-Salario base.
O concepto de salario base, para cada categoría profesional e nivel retributivo, será o que se detalla na táboa salarial seguinte (valores anuais). Os efectos económicos produciranse desde o día 1 de xaneiro de 2005.
Ver referencia pdf "07100D004P017.PDF"
Artigo 6º.-Axuda por fillos.
Establécese un complemento denominado «axuda por fillos» que para o ano 2007 terá un valor de 196,83  por cada fillo ou filla, para os traballadores e traballadoras con fillos ou fillas de ata 25 anos (incluídos).
Este importe, entre os 16 e os 25 anos, aboarase logo de xustificar a convivencia e dependencia. Efectuarase unha soa paga na nómina do mes de agosto. Aboarase na súa totalidade, independentemente da súa xornada laboral, ben traballen a xornada completa ou ben a teñan reducida. A primeira devindicación será sempre pola totalidade da paga, con independencia da data de nacemento, adopción ou acollida do fillo ou filla no mes seguinte a se ter producido o feito.
Este complemento actualizarase no valor do IPC anual + 0,65 puntos.
Artigo 7º.-Gratificacións extraordinarias.
Establécense dúas pagas extras: a de xullo (aboable o 30 de xuño) e a de decembro (aboable do 15 ao 24 de decembro). Por elección de cada traballador ou traballadora, estas pagas poderanse cobrar de xeito rateado durante os doce meses do ano. As persoas que dexexen variar o modo en que desexan percibir o seu salario (12 ou 14 pagas) deberan comunicalo ao Departamento de RR.HH. no mes de novembro. O cambio efectuarase na nómina de xaneiro.
Artigo 8º.-Axudas de custo e desprazamentos.
A persoa asalariada que, por necesidades organizativas ou sindicais -seguindo a orientación do órgano sindical do cal depende-, teña que se desprazar a poboacións distintas daquela onde ten o seu centro de traballo, recibirá como compensación as axudas de custo que en cada momento estean vixentes para o conxunto do sindicato nacional.
No caso de se realizar a viaxe en coche particular, a quilometraxe será en razón da cantidade en vigor no SN, e as viaxes en transporte público en razón do importe dos billetes.
Se, por circunstancias excepcionais, os gastos orixinados polo desprazamento exceden o importe das axudas de custo, o exceso será aboado tras a xustificación e logo da aprobación pola estrutura correspondente do sindicato.
Artigo 9º.-Complemento IT.
Durante os períodos de baixa, sexa cal sexa a súa orixe, os traballadores e traballadoras do SN percibirán o 100% do seu salario.
Artigo 10º.-Horas extras.
A realización de horas extraordinarias queda totalmente suprimida no SN de CC.OO. de Galicia.
Artigo 11º.-Incremento retributivo base.
O incremento retributivo para os anos 2005 e 2006 será o IPC real. Nos anos 2007, 2008 e 2009 será o do IPC real de cada un destes anos máis 0,65 para o persoal non suxeito a homologación, e para o suxeito a homologación, do IPC real máis 0,35.
O 1 de xaneiro de cada ano realizarase un incremento á conta en función do IPC previsto máis o diferencial de aplicación.
Artigo 12º.-Revisión salarial.
Na nómina do mes de febreiro de cada ano farase unha paga de regulación ao IPC real, de ser este superior ao previsto.
Artigo 13º.-Equiparación salarial.
Co fin de equiparar os salarios dos traballadores e traballadoras do Sindicato Nacional de CC.OO. aos datos medios do conxunto dos traballadores da Confederación Sindical, establécense, para determinadas categorías profesionais e niveis retributivos, incrementos salariais específicos para os anos 2007, 2008 e 2009. Esta equiparación será plenamente efectiva ao finalizar a vixencia do convenio. Farase tomando como base a media do salario bruto por categoría con inclusión de todos os conceptos.
A equiparación salarial realízase neste convenio para os niveis retributivos que van desde o 14 ao 7.
Ver referencia pdf "07100D004P017.PDF"
Artigo 14º.-Anticipos e préstamos ao persoal.
Cunha petición motivada, calquera traballador ou traballadora terá dereito a que se lle anticipe a mensualidade correspondente a ese mes.
Con este fin, a dirección e o persoal establecen unha cantidade global ao comezo de cada exercicio. A concesión de préstamos virá determinada polas posibilidades de tesouraría do sindicato nacional.
A contía dos préstamos que o SN de CC.OO. de Galicia concederá aos seus traballadores e traballadoras non poderá superar o importe de tres mensualidades.
Non se terá dereito á concesión doutro préstamo mentres se teña un en vigor.
Estes préstamos non terán xuros e amortizaranse mensualmente sen superar o 10% do total das percepcións salariais, agás petición expresa do solicitante.
Capítulo III
Xornada, calendario, horario, vacacións, permisos
e excedencias
Artigo 15º.-Xornada.
A xornada anual máxima e efectiva será de 1.575 horas.
A xornada laboral semanal será, como media, de 35 horas.
A xornada laboral semanal máxima será de 40 horas.
Artigo 16º.-Xornada de verán.
A xornada de verán realizarase de xeito continuado e terá unha duración de 13 semanas, comezando o luns da semana que conteña o día 17 de xuño.
Artigo 17º.-Contratacións de verán.
Os traballadores/as que temporalmente sexan contratados para a cobertura da recepción do local durante a xornada de verán ou a substitución durante as vacacións do persoal de recepción quedan excluídos do artigo anterior.
Artigo 18º.-Calendarios individuais de traballo.
Recolleranse en cada calendario persoal os horarios de entrada e saída diarios, o cómputo de horas semanais, os días festivos locais e os outros non laborables recollidos neste convenio, e calquera outra información relevante para o coñecemento explícito da xornada laboral que vai efectuar cada traballador ou traballadora.
Os horarios de traballo recollidos dentro dos calendarios individuais deberán axustarse á franxa horaria de apertura dos locais. As propostas de excepción serán recollidas nos calendarios individuais, acompañadas da motivación e xustificación correspondente. Os cadros horarios negociaranse coa representación dos traballadores e traballadoras (RLT).
Os calendarios serán remitidos polas estruturas á Comisión de Persoal, a cal os trasladará á RLT. A aprobación final dos calendarios correspóndelle á CEN, visto o informe conxunto presentado pola Comisión de Persoal e a RLT.
A non aprobación dun determinado calendario pola CEN obrigará a Comisión de Persoal da CEN e mais a RLT a establecer unha proposta alternativa que será novamente remitida á CEN para a aprobación, se corresponder.
Calquera modificación posterior do calendario deberá ser pactado entre o traballador ou traballadora e as persoas responsables sindicais da estrutura correspondente. Estas modificacións deberán comunicarse previamente á Comisión de Persoal da CEN para a súa aprobación, de ser conforme coas normas expresadas neste convenio.
Establécese un horario flexible que terá en conta, na negociación dos cadros horarios, os seguintes límites:
-É vontade das partes garantir o cumprimento dos horarios de traballo, co obxectivo de dar o mellor servizo posible á afiliación e mais aos traballadores e traballadoras.
-Control horario: a CEN establecerá os medios de control horario oportunos. A proposta deberá ser debatida pola Comisión de Persoal da CEN e a RLT antes da súa aprobación.
No caso de que un festivo local cadrase en sábado, as traballadoras e traballadores afectados desfrutarán dese festivo noutro día laborable, entendéndose como tal de luns a venres.
Artigo 19º.-Alteracións non ordinarias da xornada.
No caso de situacións especiais, e con carácter excepcional (xornadas, congresos, consellos, etc.), en que cumpra realizar actividades laborais fóra da xornada recollida no calendario individual, este tempo será compensado con tempo libre na proporción do 125% se é dentro do horario de atención ao público; do 150% se é fora del, en horario diúrno das 6.00 ás 22.00 horas; e do 175% se a actividade se realiza en sábado ou festivo.
Artigo 20º.-Pausa descanso de mañá.
Durante a xornada ordinaria poderase realizar unha pausa descanso ou almorzo de mañá, computable como tempo traballado, que será inferior a 20 minutos e deberá efectuarse preferentemente entre as 10.30 horas e as 12.30 horas.
Artigo 21º.-Reducións de xornada.
Os traballadores/as que, por razón de garda legal, teñan ao seu coidado directo algún menor de 16 anos terán dereito a unha redución da xornada coa diminución proporcional do salario cun máximo da metade da xornada.
Os traballadores/as que teñan ao seu cargo persoas dependentes ou maiores de 65 anos terán dereito a unha redución da xornada e diminución proporcional do salario, cun máximo da metade da xornada.
Artigo 22º.-Vacacións.
O persoal laboral do sindicato nacional terá dereito ao desfrute de 23 días laborais (excluíndo sábados, domingos e festivos), que poderán reunir nun só período ou nun máximo de dous, en concepto de vacacións.
O período máis longo de vacacións desfrutarase preferentemente entre o 1 de xullo e o 31 de agosto.
As excepcionalidades respecto ao seu uso serán estudadas entre a RLT e a Comisión de Persoal da CEN, evitando romper a normalidade no servizo.
En caso de baixa por enfermidade ou accidente durante o período de vacacións, estas quedarán suspendidas ata a reincorporación (alta IT), e poderanse desfrutar en calquera mes do ano. En todo caso, non se poderán prorrogar máis ala do 15 de xaneiro do ano seguinte.
O calendario de vacacións, elaborado entre a estrutura correspondente e o seu persoal traballador, deberá estar aprobado no primeiro trimestre do ano.
As estruturas remitirán á Comisión de Persoal da CEN as propostas de calendarios. O procedemento de aprobación será o mesmo que o establecido no artigo 19º para os cadros horarios.
Artigo 23º.-Permisos retribuídos.
a) Todo traballador e traballadora, avisando coa antelación posible e a xustificación posterior, terá dereito a permisos retribuídos polas seguintes causas:
-Tres días en caso de falecemento de familiar ata o segundo grao de consanguinidade ou afinidade, ou da persoa con quen conviva. No caso de residencia a unha distancia superior a 150 quilómetros, será 1 día máis; no caso de residencia a unha distancia superior a 300 quilómetros, serán 2 días máis.
-Tres días en caso de enfermidade grave de familiar ata o segundo grao de consanguinidade, ou da persoa con quen conviva. No caso de residencia a unha distancia superior a 150 quilómetros, será 1 día máis; no caso de residencia a unha distancia superior a 300 quilómetros, serán 2 días máis. Este permiso poderá utilizarse de forma descontinua, fraccionado en 2 ou 3 períodos, avisando previamente.
-Polo tempo necesario, en casos de consulta médica ou acompañamento non habitual de familiar de 1º grao ou persoa coa cal conviva.
b) Todo traballador e traballadora, avisando cunha antelación mínima de 72 horas (agás causa sobrevida), e coa presentación da xustificación pertinente, terá dereito a permisos retribuídos polas seguintes causas:
-O traballador ou traballadora terá dereito aos períodos necesarios de ausencia do traballo, remunerados, cando decida someterse a técnicas de fecundación asistida. Será preciso presentar un xustificante onde se indiquen os períodos necesarios.
-No mesmo sentido, concederanse os permisos precisos para a asistencia a ximnasia de preparación para o parto. Será preciso presentar o xustificante onde se indiquen os períodos estipulados.
-Dezaseis días laborables por parto ou adopción.
-Un día laborable no caso de matrimonio ou inicio de vida en común de fillos ou fillas, pais, nais, irmáns ou irmás propios ou do cónxuxe ou parella de feito, acreditándose. No caso de residencia a unha distancia superior a 150 quilómetros, será 1 día máis; no caso de residencia a unha distancia superior a 300 quilómetros, serán 2 días máis.
-Por permiso para a lactación dun fillo ou filla menor de doce meses, o traballador ou traballadora terá dereito a dúas horas de redución da súa xornada diaria, que poderá usar tamén de forma fraccionada ou acumulalo nun só período. O permiso de lactación aumentará proporcionalmente en caso de parto múltiple.
-Un día por mudanza, e dous se esta é fóra do concello de traballo.
-Vinte días naturais no caso de matrimonio ou decisión formal da parella de vida en común.
-Para asuntos propios, establécense 5 días retribuídos ao ano. Poderanse utilizar ata o 15 de xaneiro do ano seguinte. En ningún caso serán acumulados aos períodos de vacacións. A concesión do permiso estará sempre ligada ao normal mantemento da actividade.
-Serán días libres retribuídos para todo o cadro de persoal do SN, o 24 e o 31 de decembro.
-Polo tempo indispensable, incluíndo o desprazamento, para exames para a obtención dun título.
-Polo tempo indispensable para o cumprimento dun deber inescusable de carácter público.
-Os traballadores e traballadoras afectados por drogodependencias terán un permiso retribuído polo tempo que requira seguir o tratamento prescrito, sempre no caso de non lles ser recoñecida a IT, e sempre que fagan efectivo o compromiso de se incorporaren a programas de desintoxicación e deshabituación.
Artigo 24º.-Permisos non retribuídos.
O persoal laboral que leve un mínimo dun ano no sindicato terá dereito a solicitar o permiso sen salario por un máximo de 30 días, nunha soa vez ou en dúas fraccións no ano, e terá que ser outorgado pola dirección do sindicato, salvo que non resulte factible por notorias necesidades do servizo. A solicitude realizarase á Comisión de Persoal da CEN con, como mínimo, 15 días de antelación.
En caso de enfermidade grave e dilatada dun familiar de primeiro grao ou da persoa coa cal conviva, disporase dos días necesarios de permiso sen soldo, e deberanse xustificar as ausencias ao traballo.
Artigo 25º.-Excedencias.
A excedencia poderá ser voluntaria ou forzosa.
Excedencia voluntaria.
O traballador ou traballadora con, polo menos, un ano de antigüidade na empresa, ten dereito a situarse en excedencia voluntaria por un prazo non menor a seis meses e non maior a cinco anos.
Este dereito só poderá exercelo outra vez o mesmo traballador/a se transcorreron tres anos desde o final da anterior excedencia.
O reingreso deberá solicitalo á CEN cunha anticipación mínima dun mes, e será automático nun posto da mesma categoría e localidade.
A persoa reingresada conservará a súa categoría e nivel retributivo.
Forzosas.
Pasarase á situación de excedencia forzosa, que implicará o reingreso automático no posto de traballo anterior á súa concesión, polas seguintes causas:
-Nomeamento para un cargo público (nesta designación cómpre a publicación nun diario oficial), sindical (de ámbito comarcal ou superior) ou político (de ámbito provincial; neste caso requírense procesos electorais regulamentados por lei).
-A notificación de cesaren as causas que motivaron a concesión da excedencia forzosa deberá realizala o traballador ou traballadora ao SN dentro dos trinta días seguintes a aquel en que se dea esta circunstancia. De non se producir esta notificación, o SN declarará o traballador ou traballadora en situación de excedencia voluntaria de acordo coa epígrafe A deste artigo.
Especiais.
Por solicitude do traballador ou traballadora, e cos mesmos efectos da excedencia forzosa, polos seguintes motivos:
-Os traballadores e traballadoras, calquera que sexa a súa antigüidade na empresa, terán dereito a un período de excedencia de duración non superior a tres anos para atender o coidado dun fillo/a cando o sexa por natureza, adopción ou acollemento, tanto permanente como preadoptivo, e poderá exercerse ata que acade a idade de oito anos.
-Os traballadores e traballadoras, calquera que sexa a súa antigüidade na empresa, terán dereito a pasar á situación de excedencia por un período máximo de tres anos, para atender o coidado dun familiar ata o segundo grao de consanguinidade ou afinidade (tanto por matrimonio como por parella de feito).
Este período de excedencia computará para todos os efectos, tanto de promoción como de complementos retributivos, e o traballador ou traballadora terá dereito, mentres dure, a asistir a cursos de formación profesional; para participar neles, deberá ser convocado polo sindicato, especialmente con ocasión da súa reincorporación. O traballador ou traballadora terá dereito á reserva do seu posto de traballo durante todo o tempo que permaneza en excedencia polo coidado de familiares.
Capítulo IV
Contratación
Artigo 26º.-Contratación.
Os asinantes deciden aplicar o acordo sobre a estabilidade no emprego e as normas que o regulan no período inmediato posterior ao asinamento deste convenio.
En virtude do principio de causalidade no emprego, a contratación que se realice para un posto de traballo fixo será cun contrato fixo. Poderán concertarse contratos temporais para cubrir as vacantes ou os postos de traballo de nova creación, de carácter temporal, cunha duración máxima de 18 meses.
Así mesmo, poderanse concertar contratos de xornada reducida; neste caso, as condicións económicas estarán en proporción ao tempo traballado.
Períodos de proba.
Establécense os seguintes períodos de proba:
-Persoal administrativo: 30 días.
-Persoal técnico e profesional: 6 meses.
Artigo 27º.-Comunicación da contratación a comités de empresa ou delegados e delegadas de persoal.
As partes comprométense a cumprir o previsto na normativa legal vixente en todo o relativo aos dereitos de información da representación dos traballadores e traballadoras en materia de contratación. A Comisión de Persoal da CEN informará a RLT das vacantes e postos de nova creación, do perfil aplicable aos candidatos e candidatas e mais da categoría.
Artigo 28º.-Proceso de selección de persoal.
Unha vez realizado o proceso de promoción interna (capítulo V), procederase a utilizar, de existir, a listaxe de cobertura de praza descrita no artigo seguinte. De non se cubrir a praza por este sistema, realizarase a convocatoria pública da praza e a comunicación dela ao Servizo Público de Colocación.
A selección de persoal será realizada polo mesmo tribunal nomeado para a fase de promoción interna. Estará formado por:
-Un membro da CEN ou persoa designada por ela.
-Responsable da secretaría da CEN, estrutura ou departamento para o que teña que prestar os servizos a persoa contratada, ou a persoa en quen delegue.
-Un membro da RLT designada por esta.
-De xeito excepcional, poderán formar parte desta comisión outras persoas, por decisión dos seus membros, as cales terán voz e non voto.
Establécese o seguinte baremo referencial:
Experiencia: 20%.
No Sindicato Nacional de CC.OO.: 25%.
En CC.OO.: 15%.
Outra experiencia: ata o 5%.
Formación: 15%.
Probas técnicas: 55%.
Incluirá unha proba específica para o posto, unha de galego e outra de manexo informático: 55% (en cada caso, deberase distribuír esta porcentaxe entre as probas; a específica terá carácter eliminatorio).
Entrevista: 10%.
O tribunal de selección deberá adaptar o baremo ás características específicas do proceso.
Ao remate do proceso, seleccionará a persoa oportuna, de proceder, e entregará a lista ordenada por puntuación do resto das persoas participantes, sempre e cando obtivesen puntuación suficiente na proba técnica de especialidade.
Artigo 29º.-Listas de cobertura de praza.
As listas elaboradas consonte o último parágrafo do artigo anterior serán utilizadas para a cobertura temporal das vacantes e terán unha vixencia de dous (2) anos e carácter comarcal.
Ás persoas recollidas nela deberánselles ofertar as prazas das mesmas características ás que optaron.
Capítulo V
Acceso a vacantes, promoción, reclasificación e mobilidade
Artigo 30º.-Acceso ás vacantes.
Será requisito preceptivo para cubrir as vacantes ou os postos de nova creación que se produzan, independentemente de cal sexa o tipo de contratación, a preparación dunha convocatoria interna que permita o acceso a eses postos do persoal do SN.
Na dita convocatoria interna, reservada ao persoal do SN acollido a este convenio, poderán participar todos os traballadores e traballadoras que reúnan as condicións establecidas para o posto.
O tribunal do proceso interno e externo será único.
O proceso selectivo será coincidente co descrito no capítulo IV. En función das características do proceso, o tribunal de selección deberá acordar se é necesario ou non realizar unha proba técnica, entrevista, etc. O baremo referencial de selección é o que segue:
1. Se se realiza proba:
-Proba técnica: 50% baremo.
-Antigüidade: 35 % baremo.
-Formación: 10 % baremo.
-Entrevista: 5% baremo.
2. Se non se realiza proba:
-Antigüidade: 60%.
-Formación: 30%.
-Entrevista: 10%.
Ao persoal que sexa seleccionado por este procedemento interno para a cobertura dunha vacante orixinada por excedencia ou por promoción temporal da persoa titular, preservaráselle a súa praza de orixe, á cal regresará ao rematar a situación ou pasará a ser titular se o posto obtido por promoción pasase a ser vacante definitiva.
Unha vez realizada esta convocatoria, se o posto de traballo non foi cuberto, sacarase a convocatoria externa (capítulo IV).
Artigo 31º.-Ascensos, promocións e reclasificación.
Crearase unha comisión paritaria de promocións composta por dous membros en representación da representación legal dos traballadores e dous membros en representación da Comisión de Persoal da CEN. A dita comisión constituirase no mes posterior ao asinamento do convenio, e deberá presentar as súas conclusións antes do 31 de marzo de 2008.
Esta comisión establecerá os criterios para a valoración e aprobación da modificación de niveis retributivos, así como o procedemento e calendario, que deberán ser referendados pola RLT e a Comisión de Persoal da CEN. A aplicación terá efectos desde xaneiro de 2008.
En todo caso, e para os efectos da aplicación das ditas promocións, teranse en consideración os seguintes criterios:
a) O ámbito e amplitude no desenvolvemento das funcións e das tarefas que corresponden á categoría (especialización horizontal).
b) A profundidade no desempeño das funcións e das tarefas (especialización vertical), atendendo non só á realización do traballo senón á súa administración.
c) O tempo de permanencia como traballador/a do Sindicato Nacional de CC.OO.
d) Entre un incremento de nivel e outro transcorrerá un mínimo de catro anos. Cando exista cambio de categoría polos mecanismos do artigo 32º, a persoa partirá do nivel retributivo básico da nova categoría e o contador de tempo para os efectos desta alínea situarase en 0.
e) A preparación dentro do posto: tanto no nivel de formación continua como de cualificación.
f) Os valores derivados dos mecanismos de avaliación do rendemento.
Anualmente, na segunda quincena do mes de xaneiro, abrirase un período para a presentación de solicitudes de cambio de nivel coa correspondente expresión da motivación e xustificación. Desde a Comisión de Persoal da CEN facilitarase un formulario modelo base.
As solicitudes presentaranse perante a dirección sindical da estrutura que corresponda, que as remitirá á Comisión de Persoal acompañadas dun informe propio.
En todo caso, a Comisión de Persoal e a RLT negociarán anualmente no mes de outubro as partidas económicas destinadas a esta medida e a súa repartición entre as alíneas a e b do parágrafo anterior. A inexistencia de acordo situará esta cantidade no 0,5% da masa salarial de convenio.
Artigo 32º.-Reclasificación extraordinaria.
De xeito extraordinario, realizarase en 2009 un proceso que afectará só as persoas que estaban situadas en posto denominados anteriormente A2 conforme o que se recolle na acta anexa.
Así mesmo, aplicaranse de xeito extraordinario en 2007 outras tres reclasificacións:
-En cada estrutura só existirá como máximo un posto de traballo fixo coa categoría de auxiliar administrativo. De existir na actualidade máis dun posto, reclasificarase o máis antigo.
-O persoal que estaba traballando en asesorías xurídicas coa categoría de asesor reclasificarase na categoría de técnicos medios, nivel retributivo 5.
-O persoal clasificado como T2 do Gabinete de Normalización Lingüística e mais o dos servizos centrais do Gabinete de Saúde Laboral terán a categoría de técnicos superiores, nivel retributivo 4.
Na acta anexa nº 1 detallarase a aplicación deste artigo.
Artigo 33º.-Mobilidade funcional.
Por criterio de racionalización do traballo e co obxectivo de dar plena ocupación a cada traballador e traballadora dentro do plan global organizativo, estes poderán ser cambiados de posto de traballo dentro da mesma categoría profesional, sempre que isto non comporte traslado de residencia e respectando as condicións contractuais existentes.
Cando un traballador ou traballadora realice funcións de superior categoría, percibirá o salario correspondente á praza que vaia substituír.
Cando un traballador ou traballadora realice funcións de inferior categoría, percibirá o salario correspondente á categoría e nivel retributivo que posúe.
En ambos os casos, a duración máxima da situación será de seis meses, e deberá procederse á cobertura convencional da vacante.
Capítulo VI
Garantías sociais
Artigo 34º.-Saúde laboral.
En todas aquelas materias que afecten a seguridade e hixiene no traballo, aplicarase a Lei 31/1995, do 8 de novembro, de prevención de riscos laborais, as súas normas regulamentarias de desenvolvemento e demais normativa concordante. As disposicións de carácter laboral contidas na dita lei, así como as normas regulamentarias que se diten para o seu desenvolvemento, teñen o carácter de dereito necesario mínimo indispoñible, sendo por tanto de plena aplicación, con independencia do previsto neste artigo.
A protección da saúde e a seguridade dos traballadores e traballadoras constitúe un obxectivo básico e prioritario das partes asinantes, e consideran que, para alcanzalo, se require a realización dunha correcta avaliación dos riscos nos postos de traballo que permita a planificación de actuacións preventivas con obxecto de eliminar ou controlar e reducir os ditos riscos.
Durante a vixencia deste convenio, realizaranse as seguintes accións:
-Avaliación de riscos dos distintos postos de traballo.
-Coa información obtida desa avaliación, efectuarase a planificación da actividade preventiva, co obxecto de eliminar ou controlar e reducir os riscos.
-Realizarase unha campaña de información e formación a todos os traballadores/as en materia de seguridade e saúde laboral.
Este plan de actuacións aplicarase cumprindo os mecanismos de información e consulta aos representantes dos traballadores, previstos na Lei de prevención de riscos laborais.
Durante a vixencia deste convenio, a dirección adquire o compromiso de adoptar todas aquelas medidas necesarias tendentes a asegurar a seguridade dos traballadores, en todo o que concirne á seguridade dos centros onde desenvolven as súas actividades. Polo tanto, a dirección comprométese a adoptar un plan de seguridade do edificio acorde coa normativa vixente en materia de seguridade de edificios. Isto leva consigo crear as medidas necesarias para o caso de evacuación (saídas de emerxencia, sinalizacións, protección contra incendios, etc.).
Artigo 35º.-Vixilancia da saúde dos traballadores e traballadoras.
A vixilancia da saúde dos traballadores/as por medio de recoñecementos médicos específicos estará sometida aos seguintes principios:
-Só se poderá realizar cando o traballador/a preste o seu consentimento, agás naqueles casos en que, logo de consultar a representación dos traballadores, se consideren imprescindibles para avaliar os efectos das condicións de traballo sobre a saúde dos traballadores ou para verificar se o estado de saúde dun traballador ou traballadora pode entrañar perigo para el mesmo, para os demais traballadores ou para outras persoas relacionadas coa empresa, ou cando estea establecido por disposición legal.
-Levarase a cabo respectando sempre o dereito á intimidade, á dignidade do traballador e á confidencialidade, e non poderán ser usados con fins discriminatorios nin no seu prexuízo.
-A vixilancia levaraa a cabo persoal sanitario competente, no marco do acordo asinado co órgano técnico correspondente.
Artigo 36º.-Delegados e delegadas de prevención.
Os delegados de prevención serán elixidos por e entre os representantes dos traballadores, conforme o establecido no artigo 35 da lei. As súas competencias e facultades, así como as súas garantías estarán ao abeiro do establecido nos artigos 36 e 37 da Lei 31/1995, de prevención de riscos laborais.
Artigo 37º.-Comité de Seguridade e Saúde.
O Comité de Seguridade e Saúde é o órgano paritario e colexiado de participación destinado á consulta regular e periódica das actuacións da empresa en materia de prevención de riscos.
O comité estará formado por tres delegados de prevención, dunha parte, e pola dirección e/ou os seus representantes en número igual ao dos delegados de prevención.
Competencias: aplicarase o disposto nos artigos 39 e 40 da Lei 31/1995, de prevención de riscos laborais.
Artigo 38º.-Risco durante o embarazo e período de lactación.
Durante o período de suspensión do contrato de traballo nos supostos en que, debendo a traballadora cambiar de posto de traballo por outro compatible co seu estado -nos termos previstos no artigo 26 da Lei 31/1995, do 8 de novembro, de prevención de riscos laborais-, o dito cambio non fose técnica ou obxectivamente posible ou non poida razoablemente exixirse por motivos xustificados, a empresa complementará a prestación correspondente ata o 100% das retribucións da interesada.
Unha vez introducida no noso ordenamento a protección por risco durante a lactación, garantirase en todo caso o complemento do 100% das retribucións durante o período de suspensión do contrato de traballo por risco durante a lactación previsto legalmente.
Todo o anterior, sen prexuízo da aplicación das medidas de prevención e protección recollidas na Lei de prevención de riscos laborais e demais normativa aplicable.
Artigo 39º.-Ambiente.
As partes asinantes deste convenio consideran necesario actuar de forma responsable e respectuosa co ambiente, prestando atención aos interesados e preocupacións da sociedade.
As partes asinantes do convenio comprométense a poñer en marcha actuacións encamiñadas a mellorar a xestión ambiental en dous ámbitos:
a) Facilitando e promovendo a participación de todo o persoal na mellora ambiental a través da posta en marcha de boas prácticas e dun comportamento adecuado:
-No uso de substancias tóxicas.
-Na recollida e recuperación de residuos.
-No aforro de auga, enerxía e recursos.
b) Tendo en consideración os aspectos ambientais nas compras e subministración, así como nas decisións sobre as instalacións e o edificio.
Artigo 40º.-Póliza de seguros.
Establécese, para todo o persoal afectado por este convenio, unha póliza de seguros que cubrirá a cantidade de 18.000 euros nos casos de morte ou invalidez por accidente (absoluta ou total).
Artigo 41º.-Revisións médicas.
Realizarase todos os anos unha revisión médica a todo o persoal, incluíndo revisión xinecolóxica ás mulleres. Estas revisións terán carácter voluntario.
Artigo 42º.-Xubilación especial aos 64 anos.
O SN está obrigado a substituír simultaneamente os traballadores e traballadoras de 64 anos que voluntariamente se xubilen -ao abeiro do RDL 14/1981, de agosto, e demais disposicións legais concordantes-, por outro traballador ou traballadora que sexa titular do dereito a calquera das prestacións económicas por desemprego ou mozo/moza demandante de primeiro emprego.
Artigo 43º.-Formación.
Para cursar estudos oficiais con regularidade, poderase solicitar a correspondente redución de xornada, que levará implícita a redución de salario correspondente.
-Antes da finalización do primeiro trimestre de cada ano, a Comisión de Persoal elaborará un plan de formación adaptado ás necesidades profesionais do cadro de persoal. Este plan será acordado coa representación dos traballadores.
-Considerarase tempo traballado para todos os efectos, cando os cursos teñan lugar dentro do horario de traballo e sempre que sexan de formación continua. Cando a asistencia sexa obrigatoria, os traslados compensaranse horariamente.
Así mesmo, para facilitar a formación profesional e o desenvolvemento persoal, concederanse permisos para os seguintes supostos:
-Permiso retribuídos para concorrer a exames finais e probas de aptitude e avaliación para a obtención dun título académico ou profesional recoñecidos, durante o tempo preciso para a súa execución e desprazamento.
-Permisos retribuídos, cun límite de 50 horas ao ano, para a asistencia a cursos de perfeccionamento profesional (non oficiais) e con contido directamente relacionado coas actividades da organización.
-Para cursar estudos oficiais con regularidade, poderase solicitar a correspondente redución de xornada, así como elixir a quenda.
Artigo 44º.-Concepto de minusvalidez.
Entenderase por minusvalidez aquela que experimenten persoas con posibilidades de integración educativa, laboral ou social que estean diminuídas nun grao igual ou superior ao 33%, como consecuencia dunha deficiencia previsiblemente permanente, de carácter conxénito ou non, nas súas capacidades físicas, psíquicas ou sensoriais.
Artigo 45º.-Reserva.
A CEN tenderá, nas novas contratacións, a empregar un número de traballadores discapacitados non inferior ao 5% do cadro de persoal, entre os que se encontren inscritos como tales no correspondente rexistro de traballadores discapacitados da oficina de emprego.
Non se poderán considerar dentro da cota de reserva aqueles traballadores que adquiren unha minusvalidez como consecuencia de accidente e enfermidade profesional ou accidente e enfermidade común, que estivesen prestando os seus servizos para a Comisión Executiva.
Artigo 46º.-Reincorporación de traballadores discapacitados.
A Comisión Executiva conservará o nivel salarial e profesional dos traballadores con discapacidade que pasen a ter a consideración de tales despois dun accidente de traballo, enfermidade ou accidente non laboral, sobrevido despois do seu ingreso na empresa.
Nesta circunstancia, a empresa estará obrigada a adaptar o posto de traballo ás novas condicións físicas, psíquicas ou sensoriais do traballador, en función da súa discapacidade.
Cando os equipos profesionais consideren que a adaptación non se pode levar a cabo, daráselle ao traballador un posto de traballo compatible coa súa minusvalidez. O traballador poderá optar entre que se lle pague o salario que corresponda ao novo posto de traballo ou que se lle manteña o que en cada momento sexa asignado á categoría e posto de traballo anterior.
Artigo 47º.-Selección.
Para poder concorrer ás probas de acceso a prazas reservadas para discapacitados, acreditaranse, mediante un certificado emitido polos equipos multiprofesionais, as capacidades residuais laborais do interesado, así como as adaptacións necesarias para a realización das probas de selección, se isto for necesario, para garantir a equidade da súa realización.
Artigo 48º.-Relación de postos de traballo.
Por acordo entre a RLT e a Comisión de Persoal da CEN, establecerase a relación dos postos de traballo que deban destinarse preferentemente aos discapacitados e os que se lles deberán reservar con preferencia absoluta. Esta relación será aprobada pola CEN.
Artigo 49º.-Xornada.
Os traballadores e traballadoras discapacitados poderán realizar unha xornada de traballo inferior á que se establece neste convenio, por pedimento do interesado. A súa duración adecuarase ás súas condicións físicas, psíquicas ou sensoriais, e a remuneración será proporcional ao tempo de prestación dos seus servizos.
Capítulo VII
Dereitos sindicais
Artigo 50º.-Dereitos sindicais.
Todos os previstos pola lexislación vixente e, en particular, todo o persoal asalariado do SN terá dereito a:
1. O persoal laboral do SN terá dereito a tempos retribuídos para a realización de asembleas convocadas pola RLT en tempo de traballo. A convocatoria das ditas asembleas realizarase logo de llo comunicar á Comisión de Persoal da CEN con, cando menos, 48 horas de antelación.
2. Información relativa á actividade e xestión do SN en todos os ámbitos e a través dos distintos medios, se teñen a condición de afiliados/afiliadas.
3. Participación, mediante as persoas representantes de persoal, en todas as funcións previstas neste convenio.
4. Participación nas distintas actividades sindicais e culturais do sindicato.
As persoas representantes terán dereito a:
1. Participar nos cursos de formación sindical e profesional.
2. Dispor de crédito de horas mensuais que legalmente lles correspondan, coa posibilidade de transvasalas entre elas.
3. Acceder á información das contas, balances e situación económica xeral do SN de CC.OO. de Galicia e organizacións do seu ámbito.
4. No caso de que as persoas que representan o persoal tivesen necesidade de desprazarse a algunha localidade para resolveren asuntos relacionados coas súas funcións, os gastos de desprazamento serán por conta do SN.
5. Ser informadas pola CE do SN das sancións ou amoestacións impostas, independentemente do seu grao, antes de facelas efectivas.
6. Ser consultadas sobre calquera modificación ou variación nos contratos ou condicións laborais dos traballadores e traballadoras antes de que estas se efectúen.
7. Convocar ou ser convocadas pola CE do SN para trataren todas aquelas cuestións que, pola súa importancia, se considera que deban ser tratadas dun xeito colectivo.
O Comité Intercentros do Persoal Laboral do SN de CC.OO. de Galicia estará composto polos membros do Comité de Empresa da Coruña e polos delegado/delegadas de persoal de Pontevedra, Lugo e Ourense.
Capítulo VIII
Réxime disciplinario
Artigo 51º.-Relacións laborais.
A representación do Sindicato Nacional, para os efectos das relacións laborais e o cumprimento do convenio, correspóndelle á CEN, a cal delega as funcións que non lle estean expresamente reservadas neste convenio na Comisión de Persoal da CEN.
Artigo 52º.-Faltas e sancións.
1. Faltas.
Leves:
-Catro faltas de puntualidade nun mes sen que exista causa xustificada.
-Faltar ao traballo un día ao mes sen causa xustificada.
-A desatención e falta de corrección no trato cos traballadores e traballadoras afiliados ou non.
-O abandono do traballo sen causa xustificada.
Graves:
-Impuntualidade non xustificada en dez ocasións en tres meses.
-Faltar ao traballo de dous a catro días durante un mes.
-A simulación de enfermidade ou accidente.
-A realización, sen permiso, de traballos particulares durante a xornada laboral.
-Simular a presenza doutro traballador ou traballadora utilizando calquera medio para este fin.
-As ofensas de palabra ou de obra contra persoas, cometidas dentro do centro de traballo, cando non revistan gravidade.
-A embriaguez ocasional.
-A neglixencia no traballo.
-Cambiar, mirar ou remexer nos efectos persoais doutros compañeiros ou compañeiras sen a debida autorización.
-A reincidencia na comisión de catro ou máis faltas leves, aínda que sexan de distinta natureza e sempre que houbese sanción no período dun trimestre.
Moi graves:
-Faltar ao traballo durante máis de catro días nun período dun mes, sen causa xustificada.
-A fraude, deslealdade ou abuso de confianza nas xestións encomendadas.
-O roubo, tanto aos demais traballadores ou traballadoras como ao sindicato ou a calquera persoa dentro dos locais do sindicato ou fóra deles.
-A reincidencia en tres ou máis faltas graves, aínda que sexan de distinta natureza, dentro do mesmo ano, sempre que se impuxesen sancións.
-A realización de actividades que impliquen competencia desleal contra o sindicato.
-A violación de segredos de obrigada reserva que produza grave prexuízo para o sindicato.
-O abuso de autoridade exercido por quen desempeñe funcións de mando.
-O acoso sexual.
-O acoso moral.
2. Sancións.
As sancións aplicables, segundo a gravidade e circunstancias das faltas cometidas, serán as seguintes:
Leves:
-Amoestación verbal.
-Amoestación escrita.
Graves:
-Suspensión de emprego e soldo de un a dez días.
-Inhabilitación, por un prazo non superior a un ano, para o ascenso a categorías superiores.
Moi graves:
-Suspensión de emprego e soldo de once días a un mes.
-Inhabilitación durante dous anos para pasar a categorías superiores.
-Despedimento.
Para a aplicación das sancións terase en conta o maior ou menor grao de responsabilidade de quen comete a falta, a categoría profesional e a repercusión do feito no resto do persoal e na actividade do sindicato.
3. Procedemento sancionador.
A notificación das faltas requirirá comunicación escrita ao traballador/a, facendo constar a data en que se cometeu e os feitos que a motivan, quen deberá avisar da recepción.
Na notificación farase constar a sanción imposta e a data do seu cumprimento conforme proceda, observándose en todo caso o disposto no artigo 64.1º.7 do ET e no artigo 10.3º.3 da Lei orgánica de liberdade sindical.
Para a imposición de calquera sanción, salvo as de amoestación, será necesario a incoación dun expediente disciplinario acordado pola CEN.
A apertura do expediente deberá comunicarse por escrito ao interesado e á representación dos traballadores, así como á organización da que funcionalmente dependa o traballador. A CEN nomeará un instrutor e un secretario para a tramitación do expediente. Os interesados poderán intervir en cantas probas se realicen para o esclarecemento dos feitos imputados.
A duración do mencionado expediente non poderá exceder os 30 días hábiles. O órgano instrutor elevará á Comisión Executiva Nacional a proposta da sanción que proceda, de conformidade con este convenio colectivo.
Serán nulas as sancións por faltas graves ou moi graves impostas sen observar o procedemento de sancións aquí exposto.
Artigo 53º.-Acoso.
Incorporarase ao texto do convenio o protocolo de actuación sobre o acoso que está a confeccionar o Sindicato Nacional.
Capítulo IX
Comisión paritaria
Artigo 54º.-Comisión de interpretación, vixilancia e estudo do convenio.
Constitúese unha comisión paritaria composta por tres representantes dos traballadores e traballadoras e tres membros en representación da dirección do SN, para resolver as cuestións que deriven da interpretación ou aplicación do convenio.
Reunirase por pedimento de calquera das partes mediante convocatoria expresa comunicada cun mínimo de dez días de antelación, salvo razón de urxencia acordada por ambas as partes e con indicación dos asuntos que se van tratar.
Os acordos que adopte a comisión terán forza vinculante para ambas as partes.
Artigo 55º.-Reunións periódicas entre a RLT e a Comisión de Persoal da CEN.
Realizarase un mínimo de dúas reunións anuais que coincidirán co proceso de elaboración de orzamentos e das contas anuais.
Nestas reunións, a orde do día establecerase por mutuo acordo entre as partes, quedando ambas comprometidas coa súa convocatoria.
Disposicións adicionais
Primeira.-A percepción do complemento funcional de posto de traballo depende exclusivamente do exercicio da actividade profesional no posto de traballo, polo que non terá carácter consolidable. Nestes supostos, non serán de aplicación as regras de absorción e compensación.
Segunda.-Respectaranse as condicións máis beneficiosas que, con carácter individual, se viñesen desfrutando.